Mikroon ahdetulle mäyräkoiralle ei käynyt kuinkaan. Poliisi ei aloittanut rikostutkintaa.

Sosiaalisessa mediassa on levinnyt viime päivinä ”järkytystä” aiheuttanut koiravideo.

Videolla nuori tyttö nosti mäyräkoiran lattialta ja laittoi tämän mikron sisälle. Sen jälkeen tyttö sulki mikron luukun ja laittoi mikron päälle. Mikro ehti olla noin sekunnin päällä, kunnes video katkaistiin.

Poliisi sai selville videon tekijän, ja kävi jututtamassa häntä sekä nuoren tytön perhettä. Kävi ilmi, ettei koiralle käynyt kuinkaan.

– Sanotaan näin, että videon editointi oli mennyt pieleen, komisario Reijo Pennanen sanoo Lounais-Suomen poliisista.

Hän viittaa tällä siihen, että videolla annettiin ymmärtää, että jotain olisi saattanut tapahtua, mutta mitään ei kuitenkaan sattunut. Mikro sammutettiin samoin tein.

Poliisi ei aloittanut asiassa rikostutkintaa.

– Olemme haastatelleet perheen vanhempia ja katsottiin koirat. Siellä on kaikki kunnossa, Pennanen toteaa.

Hän muistuttaa kuitenkin, ettei vastaavanlaisilla videoilla kannata pelleillä.

– Poliisin täytyy aina reagoida näihin ja reagoimmekin. Varmistamme, etteivät asiat pidä totta. Kyllä poliisi nämä selvittää ja katsoo, aiheuttavatko ne meille tutkintatoimenpiteitä. Tämä ei aiheuttanut meille toimenpiteitä.

– Nyt oli ehkä ajattelemattomuuttaan video laitettu someen, Pennanen selvittää.